Document ID: 32014D0209

DEĊIŻJONI TAL-KUMMISSJONI
tal-20 ta' Marzu 2014
dwar l-ekwivalenzi bejn kategoriji ta' liċenzji tas-sewqan
(notifikata bid-dokument C(2014) 1625)
(Test b'rilevanza għaż-ŻEE)
(2014/209/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva Nru 2006/126/KE tal-Parlament Ewropew u tal-Kunsill tal-20 ta' Diċembru 2006 dwar il-liċenzji tas-sewqan (1), u b'mod partikolari l-ewwel paragrafu tal-Artikolu 13 tagħha,
Billi:
(1)
Id-Direttiva Nru 2006/126/KE tipprovdi li l-liċenzji kollha tas-sewqan maħruġa mill-Istati Membri, għandhom ikunu rikonoxxuti b'mod reċiproku, inklużi dawk maħruġa qabel id-data tal-applikazzjoni tal-prinċipju tar-rikonoxximent reċiproku.
(2)
Il-prinċipju tar-rikonoxximent reċiproku tal-liċenzji tas-sewqan iġib miegħu r-rikonoxximent sħiħ tal-intitolamenti kollha li jkunu ngħataw lil detentur ta' liċenzja skont id-dispożizzjonijiet nazzjonali fis-seħħ f'dak il-mument.
(3)
Id-Direttiva Nru 2006/126/KE tipprovdi li l-Istati Membri għandhom jistabbilixxu ekwivalenzi bejn il-kategoriji ta' liċenzji tas-sewqan maħruġin qabel l-implimentazzjoni ta' dik id-Direttiva u dawk definiti fl-Artikolu 4 tagħha. Dawn l-ekwivalenzi għandu jkun hemm qbil dwarhom mill-Kummissjoni f'forma legalment vinkolanti.
(4)
Wara l-adeżjoni tal-Kroazja mal-Unjoni, huwa meħtieġ li jkunu inklużi liċenzji tas-sewqan maħruġa minn dan il-pajjiż fit-tabelli ta' ekwivalenzi stabbiliti bid-Deċiżjoni tal-Kummissjoni Nru 2013/21/UE (2).
(5)
Mill-adozzjoni tad-Deċiżjoni Nru 2013/21/UE, ir-Repubblika Ċeka, il-Ġermanja, il-Greċja, l-Italja, is-Slovenja u l-Isvezja nnotifikaw il-korrezzjonijiet għall-ekwivalenzi awtorizzati bid-Deċiżjoni msemmija.
(6)
Għaldaqstant, id-Deċiżjoni Nru 2013/21/UE għandha titħassar,
ADOTTAT DIN ID-DEĊIŻJONI:
Artikolu 1
Din id-Deċiżjoni għandha tapplika għal-liċenzji tas-sewqan validi kollha maħruġin mill-Istati Membri u li jinsabu fiċ-ċirkolazzjoni.
Artikolu 2
It-tabelli tal-ekwivalenzi bejn kategoriji ta' liċenzji tas-sewqan, li nħarġu fl-Istati Membri qabel l-implimentazzjoni tad-Direttiva Nru 2006/126/KE u l-kategoriji armonizzati ta' liċenzji tas-sewqan kif definiti fl-Artikolu 4 tad-Direttiva Nru 2006/126/KE huma stabbiliti fl-Anness ta' din id-Deċiżjoni.
Artikolu 3
1. Il-kategoriji ta' liċenzji tas-sewqan li nħarġu qabel l-implimentazzjoni tad-Direttiva Nru 2006/126/KE jintitolaw lid-detentur li jsuq vetturi tal-kategoriji korrispondenti kif deskritti fl-Anness mingħajr ma jibdel il-liċenzja tas-sewqan. Ċerti restrizzjonijiet jistgħu japplikaw u huma dikjarati għall-intitolament rilevanti fl-Anness ta' din id-Deċiżjoni.
2. Mal-bdil ta' liċenzja tas-sewqan ma' mudell ta' liċenzja tas-sewqan tal-UE kif deskritt fl-Anness I tad-Direttiva Nru 2006/126/KE, l-intitolamenti ekwivalenti għandhom jingħataw kif deskritt fl-Anness ta' din id-Deċiżjoni.
3. Il-kodiċijiet li jindikaw ir-restrizzjoni tal-intitolamenti korrispondenti huma kodiċijiet armonizzati tal-UE kif speċifikati fl-Anness I tad-Direttiva Nru 2006/126/KE.
4. Il-prinċipju tar-rikonoxximent reċiproku kif iddikjarat fl-Artikolu 2(1) tad-Direttiva Nru 2006/126/KE ma japplikax għall-kategoriji nazzjonali ta' liċenzji tas-sewqan.
Artikolu 4
Id-Deċiżjoni Nru 2013/21/UE hija mħassra b'effett mid-data tad-dħul fis-seħħ ta' din id-Deċiżjoni.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, l-20 ta' Marzu 2014.

Labels: 7
8
18
15